Document ID: 32012D0701

DECIZIA DE PUNERE ÎN APLICARE A COMISIEI
din 13 noiembrie 2012
de modificare a Deciziei 2008/185/CE în ceea ce privește includerea Irlandei, a Irlandei de Nord și a provinciei Bolzano din Italia în lista statelor membre sau a regiunilor statelor membre indemne de boala Aujeszky
[notificată cu numărul C(2012) 7976]
(Text cu relevanță pentru SEE)
(2012/701/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 64/432/CEE a Consiliului din 26 iunie 1964 privind problemele de inspecție veterinară care afectează schimburile intracomunitare cu bovine și porcine (1), în special articolul 9 alineatul (2) și articolul 10 alineatul (2),
întrucât:
(1)
Directiva 64/432/CEE stabilește normele aplicabile comerțului în interiorul Uniunii cu bovine și porcine. Articolul 9 din directiva menționată anterior prevede criterii pentru aprobarea programelor naționale obligatorii de combatere a anumitor boli contagioase, inclusiv boala Aujeszky. În plus, articolul 10 din directiva respectivă prevede că, în cazul în care un stat membru consideră teritoriul său sau o parte din acesta ca fiind indemn de astfel de boli, inclusiv de boala Aujeszky, statul respectiv trebuie să prezinte documente justificative adecvate Comisiei.
(2)
Decizia 2008/185/CE a Comisiei din 21 februarie 2008 privind garanțiile suplimentare în legătură cu boala Aujeszky în schimburile intracomunitare cu porci și criteriile de furnizare a informațiilor despre această boală (2) prevede garanțiile suplimentare pentru circulația porcinelor între statele membre. Garanțiile sunt în funcție de clasificarea statelor membre potrivit statutului lor cu privire la boala Aujeszky.
(3)
Anexa I la Decizia 2008/185/CE enumeră statele membre sau regiunile statelor membre care sunt indemne de boala Aujeszky și în care vaccinarea este interzisă. Anexa II la decizia menționată anterior enumeră statele membre sau regiunile statelor membre în care se aplică programe naționale de control aprobate pentru eradicarea bolii Aujeszky.
(4)
Irlanda, Irlanda de Nord și provincia italiană Bolzano figurează, în prezent, pe lista din anexa II la Decizia 2008/185/CE, în calitate de stat membru sau de regiune a unui stat membru în care au fost puse în aplicare programe naționale de control aprobate pentru eradicarea bolii Aujeszky.
(5)
Irlanda, Regatul Unit, în ceea ce privește Irlanda de Nord, și Italia, în ceea ce privește provincia Bolzano, au prezentat acum documente în sprijinul cererii lor în vederea declarării statelor membre respective și a provinciei Bolzano ca fiind indemne de boala Aujeszky.
(6)
În urma evaluării documentației justificative prezentate de Irlanda, de Regatul Unit și de Italia, este adecvat ca Irlanda, Irlanda de Nord și provincia Bolzano să nu mai figureze pe lista din anexa II la Decizia 2008/185/CE, ci să fie înscrise pe lista din anexa I la decizia respectivă.
(7)
Prin urmare, Decizia 2008/185/CE ar trebui modificată în consecință.
(8)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Anexele I și II la Decizia 2008/185/CE se înlocuiesc cu textul anexei la prezenta decizie.
Articolul 2
Prezenta decizie se adresează statelor membre.
Adoptată la Bruxelles, 13 noiembrie 2012.

Labels: 3
18
6